‘Chaos’ ná transitoroof op N4Die vermeende transitorooftog het Woensdagoggend plaasgevind. (Foto: Verskaf) Die toneel op die N4 naby Simon Vermootenweg en Rossouwstraat in Gauteng was Woensdagoggend een van chaos nadat daar glo ŉ transitorooftog op die snelweg plaasgevind het. Van die betrokke veiligheidswagte is boonop ook beseer. Verskeie veiligheidsmaatskappye se voertuie het oor die pad gestrooi gelê nadat ŉ geldwa glo deur ŉ onbekende aantal verdagtes opgeblaas is. Kyle van Reenen, woordvoerder van Emer-G-Med, sê paramedici het vanoggend op die toneel aangekom en motors aangetref wat besig was om te brand. “Vier veiligheidswagte het matige beserings opgedoen en is op die toneel behandel voordat hulle na ŉ naburige hospitaal geneem is,” sê hy. Volgens Van Reenen was daar nie enige sterftes nie, maar die Padverkeerbestuurskorporasie het intussen op sosiale media gesê daar is wel ŉ aantal sterftes en dat motoriste liefs die gebied moet vermy. Beeldmateriaal wat geneem is nadat die voorval plaasgevind het, wys hoe ŉ motor in ŉ rookwolk verswelg is, terwyl veiligheidswagte heen en weer oor die straat hardloop in ŉ poging om mense uit hul motors te help. Nog video’s, wat intussen wyd op sosiale media gedeel is, wys hoe ŉ transitovoertuig in die pad staan met talle banknote om die voertuig gestrooi. Hoewel dit nog onduidelik is wat presies vanoggend op die snelweg afgespeel het, is die polisie tans op die toneel en ondersoek die saak verder. Maroela Media het navraag aan die polisie gestuur, maar wag nog op terugvoer. Avoid the N4 between Simon Virmooten and Rasslouw off ramp. There was a cash in transit heist pic.twitter.com/OLGMrIn6OB — Bobby Axelrod (@Richard41956196) November 9, 2022